PRITARTA

Vilniaus vaikų ir jaunimo klubo

„Jaunystė“ tarybos nutarimu

 2017 m. \_\_\_\_\_\_mėn.\_\_\_d.

 protokolas Nr.\_\_\_\_

 PRITARTA

 Vilniaus miesto savivaldybės

Jaunimo reikalų skyriaus

Vedėja Aušra Šukvietienė

2017 m.\_\_\_\_\_\_\_mėn.\_\_\_\_\_d.

 PATVIRTINTA

 Vilniaus vaikų ir jaunimo klubo ,,Jaunystė“

direktoriaus

 2017 m. \_\_\_\_\_\_mėn.\_\_\_\_d

Įsakymu Nr.\_\_\_\_\_

**VILNIAUS VAIKŲ IR JAUNIMO KLUBO ,,JAUNYSTĖ“**

**STRATEGINIS 2017–2021 M. PLANAS**

Vilnius, 2017

**I. BENDROSIOS NUOSTATOS**

Strateginio plano tikslas – efektyviai ir tikslingai organizuoti klubo veiklą, telkti klubo bendruomenę sprendžiant aktualiausias ugdymo problemas, numatyti klubo veiklos prioritetus ir pokyčius iki 2021 metų.

Klubo strateginis planas parengtas vadovaujantis Lietuvos Respublikos Konstitucija, Lietuvos Respublikos švietimo įstatymu, Valstybine švietimo 2013–2022 metų strategija, Vilniaus miesto 2010–2020 strateginiu planu, Neformaliojo vaikų švietimo koncepcija (patvirtinta Lietuvos Respublikos švietimo ir mokslo ministro 2005 m. gruodžio 30 d. įsakymu Nr. ISAK-2695), Vaikų ir jaunimo kultūrinio ugdymo koncepcija (patvirtinta LR Švietimo ir mokslo ministro įsakymu Nr. ISAK–43, 2008–01–09), Vilniaus miesto savivaldybės neformaliojo švietimo įstaigų veiklos organizavimo tvarkos aprašu, patvirtintu administracijos direktorės 2016 m. gruodžio 30 d. įsakymu Nr. 30-2882, kitais Lietuvos Respublikos švietimo ir mokslo ministerijos bei Vilniaus miesto savivaldybės norminiais teisės aktais bei klubo nuostatais, patvirtintais 2007 m. lapkričio 26 d. Vilniaus miesto savivaldybės administracijos Švietimo skyriaus vedėjo įsakymu Nr. A500–1458–(1.2–k66).

Klubo 2017–2022 metų strateginį planą rengė direktoriaus 2017 m. balandžio 3 d. įsakymu Nr.1–48 patvirtinta darbo grupė. Jos pasiūlymus svarstė pedagogų tarybos ir klubo tarybos posėdžiuose. Rengiant strateginį planą buvo laikomasi viešumo, atvirumo ir bendradarbiavimo principų. Strateginio plano dokumente pateikiama:

* Vaikų ir jaunimo klubo „Jaunystė“ istorinė raida;
* Bendroji informacija apie klubą;
* Situacijos analizė (išorės ir vidaus aplinkos);
* Klubo misija, vizija, filosofija ir vertybės;
* Klubo strateginiai tikslai ir uždaviniai 2017–2021 m. laikotarpiui;
* Trumpa strateginio plano rengimo eigos apžvalga.

**II. BENDROSIOS ŽINIOS**

**Pavadinimas –** vaikų ir jaunimo klubas „Jaunystė“;

**Steigėjas** – Vilniaus miesto savivaldybės taryba, kodas 111109233, adresas Konstitucijos pr. 3, LT-09601, Vilnius;

**Klubo įsteigimo data –** 1994 m. rugsėjo 21 d.

**Tipas –** klubas, juridinis statusas – 1;

**Identifikavimo kodas –** 191663668;

**Ugdymo kalba –** lietuvių;

**Klubo priklausomybės tipas –** 2 (savivaldybės);

**Ugdymo forma –** dieninė, vakarinė, savaitgalio, vasaros;

**Klubo adresas:** Saltoniškių g. 21, Vilnius,tel. 85 272 7083; 86 851 7844;

**Internetinis puslapis:** [**www.**](http://www.justiniskiuklubas.lt)**klubasjaunyste.lt**

**El. paštas:** **rastine@klubasjaunyste.vilnius.lm.lt**

**III. KLUBO PRISTATYMAS**

Vilniaus vaikų ir jaunimo klubas „Jaunystė“ savo veiklą pradėjo 1994 m. rugsėjo 21 d. Vilniaus vaikų ir jaunimo klubo „Jaunystė“ nuostatose akcentuojama, kad klubas yra biudžetinė, pelno nesiekianti švietimo, vaikų (jaunuolių) neformaliojo ugdymo institucija, besirūpinanti vaikų (jaunimo) po pamokine veikla, laisvalaikio organizavimu. Neformaliojo vaikų švietimo veikla klube yra skiriama laisvai ją pasirinkusių vaikų asmeninėms, socialinėms, edukacinėms, profesinėms kompetencijoms ugdyti meno, socializacijos, pilietiškumo srityse.

Klube „Jaunystė“ veikia folkloro, dailės, piešimo būreliai bei atvira erdvė. Klube aktyviai vykdoma socialinė, prevencinė, kultūrinė ir pažintinė veiklos. Iš viso klubą lanko virš 90 vaikų ir jaunuolių, kurių amžius svyruoja nuo 7 iki 29 metų. Didžioji dalis įstaigą lankančių vaikų yra iš Žvėryno seniūnijos, likusieji vaikai ir jaunuoliai atvyksta ir iš kitų Vilniaus miesto seniūnijų bei Vilniaus miesto rajonų. Pastaraisiais metais, nuo 2014–2015 m., vaikų ir jaunuolių skaičius klube „Jaunystė“ išaugo. Diagramoje (*žr. 1 pav.*) pavaizduotas nuolat klubą lankančių ugdytinių skaičius 2013–2017 m. duomenimis. Klubą lankančių vaikų ir jaunuolių skaičius 2013–2015 m. m. laikotarpiu buvo stabilus, o nuo 2015 m. rugsėjo išaugo apytiksliai 38 %. Galima teigti, jog išaugusį ugdytinių skaičių nulėmė didesnis klubo veiklos viešinimas dalyvaujant renginiuose bei organizuojant parodas. 2015–2017 m. m vaikų ir jaunuolių skaičius klube išliko stabilus.

**1 pav.** Vaikų ir jaunuolių skaičiaus dinamika 2013–2017 m. m.

Vaikų ir jaunimo klube „Jaunystė“ mokslo metų eigoje vyksta vaikų ir jaunuolių skaičiaus kaita. Pagrindinės to priežastys – migracija iš klubo į klubą, būrelių keitimas, sprendimas nebelankyti neformaliojo ugdymo užsiėmimų. Žemiau pateiktoje lentelėje matomas kiekvienais mokslo metais sudarytų ir nutrauktų sutarčių skaičius, nuolatinių klubo lankytojų skaičius.

|  |  |  |  |  |
| --- | --- | --- | --- | --- |
|  | 2013–2014 m. m. | 2014–2015 m. m. | 2015–2016 m. m. | 2016–2017 m. m. |
| Mokslo metų eigoje sudarytų sutarčių skaičius | 73 | 76 | 95 | 97 |
| Mokslo metų eigoje nutrauktų sutarčių skaičius | 6 | 4 | 5 | 7 |
| Nuolat klubą lankančių vaikų skaičius | **67** | **72** | **90** | **90** |

**1 lentelė.** Mokslo metų eigoje sudarytų ir nutrauktų sutarčių skaičius 2013–2017 m. m. laikotarpiu

Remiantis duomenimis, pateiktais 1 lentelėje, svarbu paminėti, jog analizuojamu laikotarpiu mokslo metų eigoje nutrauktų sutarčių skaičius stipriai nekito, nei vienais metais neperžengė 10 nutrauktų sutarčių ribos.

2016–2017 m. m. klube „Jaunystė“ veikė 3 būreliai - dailė, folkloras ir piešimas. Visi šie trys užsiėmimai yra sudaryti iš dviejų ugdytinių grupių. Grupės suskirstytos atsižvelgiant į vaikų ir jaunuolių amžių, veiklos specifiką, pasiekimus.

Klube vykstantys užsiėmimai yra pritaikyti įvairaus amžiaus vaikų ugdymui, itin didelis dėmesys yra skiriamas kūrybiškumo lavinimui. Žemiau pateiktoje diagramoje (*žr. 2 pav.*) matomas klubą lankančių vaikų pasiskirstymas pagal amžiaus grupes 2015–2016 m. m. ir 2016–2017 m. m.

**2 pav.** Klubą „Jaunystė“ lankančių vaikų ir jaunuolių pasiskirstymas pagal amžiaus grupes

Kaip matoma 2 paveikslėlyje esančioje diagramoje, didžioji dalis vaikų ir jaunuolių lankančių klubą laikotarpiu 2015–2016 m. m. ir 2016–2017 m. m. priklauso 7–12 m. amžiaus kategorijai. Visgi, svarbu paminėti, jog nedaug atsilieka ir į 13–18 m. amžiaus kategoriją patenkantys jaunuoliai, kurių skaičius taip pat pakankamai didelis.

Siekiant išanalizuoti klubo veiklą ir suteikti geriausias sąlygas bei lygias galimybes mergaitėms ir berniukams, buvo išnagrinėti paskutinių trijų mokslo metų laikotarpio duomenys ir žemiau esančiose diagramose pavaizduotas mergaičių ir berniukų skaičiaus pasiskirstymas klube „Jaunystė“.

**4 pav**. Klubą lankančių mergaičių ir berniukų skaičius 2015–2016 m. m.

**3 pav**. Klubą lankančių mergaičių ir berniukų skaičius 2014–2015 m. m.

**5 pav**. Klubą lankančių mergaičių ir berniukų skaičius 2016–2017 m. m.

Išanalizavus aukščiau esančias diagramas (*žr. 3, 4, 5 pav.*) galima teigti, jog kiekvienais mokslo metais klube „Jaunystė“ mergaičių yra daugiau negu berniukų. 2014–2015 m. m. mergaitės sudarė 68 %, o berniukai – 32 % bendro ugdytinių skaičiaus. 2015–2016 m. m. mergaitės sudarė jau šiek tiek mažesnę – 62 % dalį, atitinkamai berniukų procentinė dalis padidėjo iki 38 %. 2016–2017 m. m. mergaičių procentinė dalis vėl paaugo, pasiekė 66 %, berniukų dalis nukrito iki 34 %. Apibendrinant šią informaciją galima daryti išvadą, jog mergaičių ir berniukų santykis svyruoja, tačiau nežymiai, taigi mergaičių skaičius kiekvienais mokslo metais viršija berniukų skaičių. Siekiant išsamiau ištirti mergaičių ir berniukų pasirinkimus užsiėmimų srityje, buvo atlikta dar viena analizė, kurios rezultatai pateikti žemiau esančiuose paveikslėliuose (*žr. 6, 7, 8 pav.)*.

**6 pav**. Ugdytinių pasiskirstymas būreliuose pagal lytiškumą 2014–2015 m. m. laikotarpiu, N=72

**7 pav**. Ugdytinių pasiskirstymas būreliuose pagal lytiškumą 2015–2016 m. m. laikotarpiu, N=90

**8 pav**. Ugdytinių pasiskirstymas būreliuose pagal lytiškumą 2016–2017 m. m. laikotarpiu, N=90

Išanalizavus paveikslėliuose (*žr. 6, 7, 8 pav*.) esančius duomenis galima teigti, jog užsiėmimus klube „Jaunystė“ siūlomos programos yra patrauklesnės mergaitėms. Taip pat galima daryti išvadą, jog mergaitės labiausiai mėgsta ir aktyviausiai lanko dailės būrelį. Berniukų skaičius visuose užsiėmimuose svyruoja nežymiai.

Klube „Jaunystė“ veikiantys būreliai yra apmokestinti vienodu mokesčiu – 5,79 Eur, atvira erdvė yra nemokama. Svarbu paminėti, jog nuo 2017 m. rugsėjo mėnesio būrelių mokestis bus didinamas.

**IV. SITUACIJOS ANALIZĖ**

*Išorinės aplinkos analizė.*

**Politiniai – teisiniai veiksniai.** Vilniaus vaikų ir jaunimo klubas „Jaunystė“ yra biudžetinė, pelno nesiekianti įstaiga, savo veiklą grindžianti Lietuvos Respublikos Konstitucija, Lietuvos Respublikos švietimo įstatymu, Lietuvos Respublikos Vyriausybės nutarimais, Neformaliojo vaikų švietimo koncepcija, Vaiko teisių konvencija, Viešųjų pirkimų ir kitais įstatymais, Lietuvos Respublikos biudžetinių įstaigų įstatymu, švietimo ir mokslo ministro įsakymais, Vilniaus miesto savivaldybės tarybos nutarimais, Vilniaus miesto savivaldybės strateginiais ir veiklos planais, klubo „Jaunystė“ strateginiu planu ir nuostatais.

Vaikų ir jaunimo klubo „Jaunystė“ veiklą įtakoja Lietuvos švietimo politikos prioritetai, ilgalaikiai švietimo tikslai, švietimo turinio kaitos kryptys bei finansavimo prioritetai, kurie nustatomi Valstybinėje švietimo strategijoje. Klubui „Jaunystė“ itin svarbūs ir aktualūs Vilniaus miesto savivaldybės, įgyvendinančios Valstybinę švietimo strategiją bei nustatančios ilgalaikius švietimo plėtros tikslus ir priemones jiems pasiekti, sprendimai, kurie ir lemia tolimesnę klubo veiklą bei pokyčius. Valstybinėje švietimo strategijoje pabrėžiama, jog būtina plėtoti švietimo sistemos alternatyvas, kurios būtų prieinamos, patrauklios ir vertingos dabar menkai į mokymąsi įtrauktoms visuomenės grupėms – ikimokyklinio amžiaus vaikams, socialinės rizikos grupės jaunimui, suaugusiesiems. Svarbu sukurti įvairesnes paskatas ir sąlygas mokytis bet kurio amžiaus asmeniui, nepriklausomai nuo gyvenamosios vietos, ugdyti kiekvieno gebėjimą atpažinti save veiklos pasaulyje.

Politiniai – teisiniai veiksniai daro svarią įtaką klubo veiklai: priimami įstatymai reglamentuoja klubo veiklą, nustato finansavimą bei keičia darbo užmokesčio dydį, lemia klubo gyvavimą. Taip pat klubo veiklą įtakoja politinių partijų, savivaldybės tarybos ir administracijos vadovų kaita, kadangi kintant politinėms partijoms bei vadovams galimi teisės aktų pakeitimai, darantys įtaką švietimo įstaigų veiklai, įskaitant ir vaikų ir jaunimo klubą „Jaunystė“.

**Ekonominiai veiksniai.** Ekonominiai rodikliai, remiantis Lietuvos statistikos departamento duomenimis, Lietuvoje pastaraisiais metais kyla: darbo užmokestis šalies ūkyje, be individualiųjų įmonių, nežymiai, tačiau auga; BVP nuo 2016 metų pirmojo ketvirčio iki 2017 metų antrojo ketvirčio išaugo 0,682 Eur (vienam gyventojui); nedarbo lygis nuo 2014 m. sumažėjo beveik 3 % ; metinė infliacija nuo 2012 m. sumažėjo 1,1%. 2017 m. sausio 17 d. priimtas naujas LR Valstybės ir savivaldybių įstaigų darbuotojų darbo apmokėjimo įstatymas klubo pedagogams taip pat atnešė naudos – atlyginimai padidėjo keliais procentais. Gerėjanti Lietuvos ekonominė padėtis daro įtaką ir klubo veiklai – savivaldybės finansavimas nuo 2014 m. iki 2016 m. padidėjo daugiau nei 5 tūkst. Eur, kas suteikė klubui galimybę toliau tęsti savo veiklą ir teikti neformaliojo vaikų švietimo paslaugas.

Vaikų ir jaunimo klubo „Jaunystė“ veiklą finansuojama iš Vilniaus miesto savivaldybės asignavimų ir tėvų mokesčio už ugdymą. Kaip ir kiekvienos biudžetinės įstaigos, klubo finansiniai ištekliai yra riboti, tačiau finansinė situacija taps palankesnė nuo 2017 m. rugsėjo mėnesio, kuomet mėnesinis mokestis už ugdymą taps 10 Eur. Planuojamas mokesčio didinimas suteiks galimybę didinti programų įvairovę, tobulinti teikiamas paslaugas ir atsinaujinti.

Ekonominiai veiksniai neabejotinai daro įtaką kiekvienai įstaigai, taigi ne išimtis ir klubas „Jaunystė“ – auganti ekonomika įtakoja palaipsniui augantį ugdytinių skaičių, didesnį savivaldybės finansavimą, atitinkamai – augantį klubo biudžetą, kuris leidžia tobulinti, atnaujinti ir tęsti veiklą.

**Socialiniai – demografiniai veiksniai.** *Demografinė būklė:* remiantis Atvirų jaunimo centrų (AJC) plėtros Vilniaus mieste galimybių studijos 2013–2014 m. pateikta ataskaita ir 2017 m. neformaliojo vaikų švietimo įstaigų tinklo veiklos gerinimo projekto inicijavimo dokumentu, Žvėryno seniūnijoje bent vieną būrelį lankė 63 % moksleivių, o nelankė nei vieno – 37 % moksleivių.

Svarbu paminėti, remiantis ataskaitos duomenimis, jog Žvėryno seniūnijoje dominuoja 20–24 metų jaunimas – jis sudaro 42 %. Remiantis 2011 metų gyventojų surašymo duomenimis, vaikų iki 14 metų buvo 1593 – tai sudaro 38 % dalį. Jaunuolių nuo 15–19 metų dalis sudarė 14 %, o nuo 20–29 metų – 48 %.

Tikimasi, jog įtraukus naujų programų ir atnaujinus esamas, klubą lankančio vyresnio jaunimo skaičius padidės 15 %. Taip pat svarbu paminėti, remiantis AJC ataskaitos duomenimis, kad Žvėryno seniūnija išsiskiria didesne ekonomiškai neaktyvių jaunuolių (moksleiviai, studentai ir pan.) dalimi – ją sudaro net 52 % seniūnijoje gyvenančių jaunuolių. Žvelgiant iš nedarbo klausimo pusės, Žvėryno seniūnija išsiskiria mažiausia (vos 5,1 %) 15–29 m. bedarbių dalimi.

Pabrėžtina, jog Žvėryno seniūnijoje, ataskaitos duomenimis, veikė vos 2 valstybei ir savivaldybei priklausančios įstaigos – vaikų ir jaunimo klubas „Jaunystė“ bei Vilniaus lengvosios atletikos mokykla bei 21 neformaliojo vaikų švietimo paslaugas teikiančių nevalstybinių organizacijų. Ši informacija leidžia daryti prielaidą, jog neformaliojo vaikų švietimo įstaigų skaičių neabejotinai reikia didinti. Remiantis Lietuvos Respublikos 2001 m. gyventojų būstų surašymo duomenimis, Žvėryno seniūnijoje gyveno 4820 vaikai ir jaunuoliai, patenkantys į amžiaus kategoriją nuo 3–29 metų. Remiantis 2011 m. gyventojų būstų surašymo duomenimis vaikų ir jaunuolių skaičius Žvėryno seniūnijoje sumažėjo iki 4300, t. y. sumažėjo 11 %. Demografinė būklė Žvėryno seniūnijoje skatina tobulinti ir atnaujinti klubo veiklą, pritraukti Žvėryno seniūnijoje esančią didelę neaktyvaus jaunuolių dalį (moksleivius, studentus), sukurti naujos veiklos ar programų vyresniam jaunimui, patenkančiam į amžiaus kategoriją nuo 20–24 m., kadangi Žvėryno seniūnijoje ši jaunimo dalis yra didžiausia.

Kaip buvo minėta, Žvėryno seniūnijoje nei vieno būrelio nelanko 37 % moksleivių. Remiantis AJC plėtros Vilniaus mieste galimybių studijos pateikta ataskaita, pagrindinės to priežastys yra skirtingi mokymosi pasiekimai, nedominančios veiklos, laisvalaikio trūkumas, ribotos finansinės galimybės, informacijos apie vykdomas veiklas Žvėryno seniūnijoje trūkumas.

*Socialinė būklė:* Remiantis 2017 m. Vilniaus miesto savivaldybės administracijos Jaunimo reikalų skyriaus atlikta Neformalaus ugdymo Vilniaus mieste analize, Žvėryno seniūnijoje gyvena 11 socialinės rizikos šeimų ir 20 socialinės rizikos šeimose augančių vaikų. 2015 m., remiantis preliminariais Socialinių reikalų ir sveikatos departamento duomenimis, pateiktais Vilniaus miesto savivaldybės interneto puslapyje, Žvėryno seniūnijoje gyveno 5 socialinės rizikos/socialinių įgūdžių stokojančios šeimos, kuriose augo 7 vaikai. Remiantis šiais duomenimis galima daryti prielaidą, jog Žvėryno seniūnijoje, kaip ir visame Vilniaus mieste (remiantis Lietuvos statistikos departamento duomenimis), socialinės rizikos šeimų ir juose gyvenančių vaikų skaičius auga. Atsižvelgiant į šią situaciją vaikų ir jaunimo klubas „Jaunystė“ turi atitinkamai pritraukti daugiau socialiai remtinų vaikų skaičių. Siekdamas didinti klubą lankančių socialiai remtinų vaikų skaičių klubas „Jaunystė“ stengsis plačiau informuoti Žvėryno seniūnijos ir kitas artimas bendruomenes, skelbs informaciją savo interneto puslapyje.

Socialinė būklė Žvėryno seniūnijoje skatina klubą skirti daugiau dėmesio socialiai remtinų šeimų vaikams ir jų neformaliam ugdymui, didinant jų skaičių klube ir suteikiant galimybę jaustis pilnaverčiais klubo bendruomenės nariais.

**Technologiniai veiksniai. Informacinių technologijų plėtros kryptys apibrėžtos Lietuvos informacinės visuomenės plėtros koncepcijoje.** Informacinės technologijos vis labiau įsilieja į mokymo ir mokymosi procesą, tampa neatsiejama jo dalimi. **Naujos technologijos ir pokyčiai yra labai svarbūs šiuolaikinėje, nuolat kintančioje informacinių technologijų aplinkoje.** Sparčiai auga gyventojų kompiuterinis raštingumas, informacijos paieškos priemonių prieinamumas. Tai teigiamai skatina naujų saviraiškos formų, jų pateikimo būdų bei priemonių atsiradimą, aktualizuoja naujų būrelių – studijų programų kūrimą ir atnaujinimą, darbuotojų kvalifikacijos tobulinimą. Savivaldybės portale [www.vilnius.lt](http://www.vilnius.lt), <https://www.neformalusugdymas.lt/> ir klubo interneto puslapyje [www.](http://www.justiniskiuklubas.lt)klubasjaunyste.lt vaikai, tėvai, įstaigos darbuotojai turi galimybę susirasti aktualią informaciją apie klubą ir jo veiklą. Naujų šiuolaikinių technologijų įsigijimas ir panaudojimas gerina švietimo prieinamumą, leidžia plėtoti ryšius su socialiniais partneriais.

Neabejotina, jog informacinės – komunikacinės technologijos yra itin svarbios klubo veikloje ir jos strategijoje, siekiant modernaus ir efektyvaus ugdymo proceso, atnaujintos ugdymo metodikos, svarbios formuojant ugdytinių mokymosi ir gyvenimo įgūdžius. Klube dirbantys pedagogai, ruošdamiesi veiklai bei ugdymo procese, naudojasi kompiuterine technika, interneto ryšiu, vaizdo medžiaga, tačiau įstaigoje kompiuterinės įrangos ir šiuolaikinių technologijų nepakanka, jaučiamas poreikis naudoti daugiau kompiuterinės technikos bei šiuolaikinių technologijų. Klubas privalo reaguojant į pokyčius visuomenėje ir informacinių technologijų svarbą, įsigyti naujų įrenginių bei suteikti galimybę klubo bendruomenei jomis naudotis.

Technologiniai veiksniai ir nuolat auganti jų reikšmė skatina klubą tobulėti, įtraukti į veiklą naujų technologijų, ugdymo priemonių, modernizuoti ugdymo procesą ir organizuoti veiklą inovatyviau. Tai itin svarbu kokybiškam ir efektyviam mokinių įgūdžių formavimui ir žinių plėtimui.

*Vidaus aplinkos analizė.*

**Organizacinė struktūra**. Vilniaus vaikų ir jaunimo klubo „Jaunystė“ steigėjas – Vilniaus miesto savivaldybės taryba. Klubas veikia jau 23 metus, todėl neabejotinai turi ilgalaikę darbo neformaliojo ugdymo srityje patirtį. Klubo veiklą kuruoja Vilniaus miesto savivaldybės Jaunimo reikalų skyrius. Klubui vadovauja direktorius Viktoras Šocikas. Direktorius taip pat koordinuoja ūkinę klubo veiklą.

Klube veikia savivaldos institucijos: Klubo taryba ir Pedagogų taryba. Klubo taryba yra aukščiausia savivaldos institucija, lygiomis dalimis telkianti vaikų, ugdytinių tėvų (globėjų), pedagogų atstovus demokratiniam klubo valdymui: svarbiausiems įstaigos veiklos uždaviniams, aktualiems klausimams ir iškilusioms problemoms spręsti. Klubo tarybą sudaro 9 nariai.

Pedagogų taryba – nuolat veikianti savivaldos institucija pagrindiniams pedagogų profesiniams, bendriesiems bei ugdymo klausimams spręsti. Šią tarybą sudaro direktorius ir visi klube dirbantys pedagogai.

Klube veikia trys būreliai ir atvira erdvė. Visi būreliai turi po dvi grupes, atvirai erdvei patalpos skiriamos kiekvieną savaitę. Ugdytinių grupės suskirstytos pagal vaikų amžių, pasiekimų lygį, veiklos specifiką. Kiekvienas užsiėmimas vykdomas pagal vadovų parengtus, pedagogų tarybos patvirtintus ir klubo direktoriaus patvirtintus ugdymo planus. Nors klube neformaliojo ugdymo paslaugų spektras nėra itin platus, klubas turi ir svarių privalumų - organizuojamas vaikų ir jaunuolių užimtumas vasaros metu.

Svarbu paminėti, jog organizacinė klubo struktūra suteikia galimybę valdyti klubą demokratiškai. Tai leidžia prie valdymo ir sprendimų priėmimo prisidėti visiems klubo bendruomenės nariams – tiek pedagogams, tiek moksleiviams ir jų tėvams. Šis svarbus elementas kuria jaukią, draugišką bei vieningą klubo aplinką, kurioje vertinama kiekvieno nuomonė ir išsakomos mintys.

**Žmogiškieji ištekliai.** Klube dirba 2 etatiniai darbuotojai: 1 direktorius, 1 sargas. Šie etatai yra įsteigti iš savivaldybės skiriamų asignavimų. Iš biudžeto skiriamomis lėšomis apmokamos 30 pedagoginių valandų. Klube dirba 4 pedagogai, iš jų 3 įgiję aukštąjį išsilavinimą, 1 studijuojantis Vilniaus dailės akademijoje. Dviem būrelių vadovams darbas klube „Jaunystė“ yra pirmaeilės pareigos, dviem – antraeilės.

Žmogiškieji ištekliai klubo veikloje yra esminis elementas, suteikiantis galimybę sėkmingai vykdyti veiklą. Siekiant tobulinti klubo veiklą svarbu didinti pedagoginių valandų skaičių, įtraukti naujų programų, plėsti pasirinkimo spektrą.

Klubas „Jaunystė“ bendradarbiauja su kitų seniūnijų vaikų ir jaunimo klubais, dalinasi gerąja patirtimi, tačiau jaučiamas silpnas ryšys tarp klubo ir bendrojo lavinimo mokyklų, kuris ateityje gali visai nutrūkti. Taip pat klubui aktualu didinti bendradarbiavimą, rasti socialinių partnerių, taip tobulinti ir viešinti veiklą. Svarbu paminėti, jog nuolat augantis krūvis bendrojo lavinimo mokyklose taip pat yra viena iš priežasčių, kodėl vaikai ir jaunuoliai neturi pakankamai laisvo laiko neformaliojo ugdymo užsiėmimams.

**Finansiniai ištekliai.** Klubo „Jaunystė“ veikla yra finansuojama iš Vilniaus miesto savivaldybės biudžeto lėšų.

Prie bendrų klubo disponuojamų lėšų prisideda tėvai savo įnašais už vaikų ugdymą būreliuose. Tėvų mokestis už teikiamas vaikų ugdymo paslaugas yra naudojamas veiklos priemonių, ūkinių prekių įsigijimui, klubo remonto ir kitoms reikmėms, paslaugoms bei išlaidoms apmokėti. Žemiau pateiktoje lentelėje (*žr. 2 lentelę*) nurodyti klubo finansavimo šaltiniai ir bendra disponuojamų lėšų suma.

|  |  |  |  |  |  |
| --- | --- | --- | --- | --- | --- |
| **Finansavimo šaltinis** | **2013 m. Lt / Eur** | **2014 m. Lt / Eur** | **2015 m., Eur** | **2016 m., Eur** | **2017 m., Eur** |
| Savivaldybės biudžeto lėšos | 115 700 Lt /33 509,04 Eur | 115 700 Lt /33 509,04 Eur | 35 640 Eur | 38 800 Eur | 38 100 Eur |
| Tėvų mokestis už būrelius | 4000 Lt / 1158,48 Eur | 6000 Lt / 1737,72 Eur | 1738 Eur | 2800 Eur | 2800 Eur |
| **Disponuojamų lėšų suma:** | **34 667,52 Eur** | **35 246,76 Eur** | **37 378 Eur** | **41 600 Eur** | **40 900 Eur** |

**2 lentelė.** Klubo finansavimo šaltiniai ir disponuojamos lėšos

Finansiniai ištekliai klubui suteikia galimybę tęsti, tobulinti ir plėsti veiklą. Didžioji dalis klubo disponuojamų lėšų yra skirtos darbo užmokesčio apmokėjimui, likusi dalis naudojama klubo reikmėms. Svarbu paminėti, jog nuo 2017 metų didinamas mokestis už ugdymą suteiks galimybę daugiau lėšų skirti veiklos tobulinimui, materialinės bazės didinimui ir kitoms klubo reikmėms.

**Klubo materialinė bazė.** Vaikų ir jaunimo klubo „Jaunystė“ bendras patalpų plotas 99,64 kv. m., naudingas plotas – 78,35 kv. m. Klube seniai atliktas patalpų remontas, taip pat reikalinga patalpų vėdinimo sistema, siekiant sukurti saugią ir estetišką aplinką. Klubas turi 2 stacionarius kompiuterius, internetinį ryšį, spausdintuvą, 2 fotoaparatus, 2 muzikinius centrus, muzikinių instrumentų.

Klubo materialinė bazė yra maža, tačiau ateityje siekiama bazę didinti, suteikiant galimybę klubo pedagogams ugdymo procese naudoti daugiau inovatyvių priemonių bei didinti ugdymo metodų įvairovę.

**Planavimo sistema.** Klubas „Jaunystė“ savo veiklą planuojama rengdamas ir vadovaudamasis penkerių metų strateginiu planu, metiniais veiklos ir ugdymo planais, vasaros veiklos planais, būrelių vadovų darbo planais bei teminiais planais. Ugdomąją veiklą klubas organizuoja rengdamas neformaliojo ugdymo užsiėmimų tvarkaraščius.

Planavimo sistema leidžia klubui efektyviai organizuoti savo veiklą, sekti įvykdytus uždavinius, pastebėti klaidas bei ateityje tobulėti.

**Vidaus darbo kontrolės sistema.** Vilniaus vaikų ir jaunimo klubo „Jaunystė“ ūkinę ir finansinę veiklą, ugdomąjį procesą kontroliuoja Vilniaus miesto savivaldybės administracijos Jaunimo reikalų skyrius ir Klubo bei Pedagogų tarybos.

Vidaus darbo kontrolės sistema padeda klubui „Jaunystė“ optimaliai ir kokybiškai vykdyti veiklą, priimti racionalius sprendimus, tobulėti ir siekti geresnių rezultatų, efektyviai organizuojant klubo veiklą ir teikiant kokybiškas neformaliojo ugdymo paslaugas.

1. **SSGG ANALIZĖ**

|  |  |
| --- | --- |
| **Stiprybės:*** Ilgalaikė darbo patirtis neformaliojo ugdymo srityje;
* Organizuojamas vaikų ir jaunimo užimtumas vasaros metu;
* Aukšta pedagogų kvalifikacija;
* Didinamas mokestis už ugdymą suteiks galimybę skirti daugiau lėšų veiklos tobulinimo priemonėms.
 | **Silpnybės:*** Ribotos finansinės lėšos;
* Maža materialinė bazė;
* Neįrengta patalpų vėdinimo sistema;
* Klubo patalpoms reikalinga renovacija.
 |
| **Galimybės:*** Atnaujinti kompiuterinę techniką;
* Sukurti užsiėmimų vaikams nuo 3–7 metų bei plėsti pasirinkimo spektrą vyresniam jaunimui;
* Pritraukti daugiau vaikų iš socialinės rizikos šeimų;
* Didinti vyresnio jaunimo (20-24 m.) skaičių, užtikrinant jiems neformaliojo švietimo užimtumą;
* Įtraukti naujų ugdymo programų;
* Stiprinti bendradarbiavimą su mokyklomis, socialiniais partneriais ir didinti klubo viešinimo priemonių kiekį.
 | **Grėsmės:*** Mažas programų pasirinkimo spektras gali paskatinti rinktis kitų neformaliojo ugdymo teikėjų paslaugas;
* Bendradarbiavimo mažėjimas su bendrojo lavinimo mokyklomis;
* Augantis krūvis bendrojo lavinimo mokyklose sumažins lankančių ugdytinių skaičių.
 |

1. **STRATEGINĖS IŠVADOS**

Siekiant užtikrinti neformaliojo ugdymo paslaugų kokybę ir didinti neformaliojo švietimo prieinamumą vaikams ir jaunimui Žvėryno seniūnijoje svarbu:

* plečiant ugdymo programų įvairovę skatinti berniukų, jaunesnių vaikų (3–6 m.) bei vyresnio jaunimo įsitraukimą į klubo veiklą;
* stiprinti bendradarbiavimą su socialiniais partneriais, bendrojo ugdymo mokyklomis ir gerinti įstaigos įvaizdį viešoje erdvėje;
* didinti klubo viešinimo priemonių kiekį.
1. **KLUBO VEIKLOS STRATEGIJA**

***Vizija.*** Klubas – vaikų ir jaunimo laisvalaikio organizavimo institucija, įgyvendinanti kryptingas užimtumo, prevencijos, edukacines programas, saugi, moderni, nuolat besikeičianti ir siekianti veiklos efektyvumo ir ugdanti jauno žmogaus meninius gebėjimus, kūrybiškumą, mokanti puoselėti tautines vertybes ir tradicijas, padedanti kiekvienam jaunam žmogui tapti sąmoninga asmenybe ir prisitaikyti gyventi konkurencingoje visuomenėje.

***Misija.*** Tenkinti mokinių pažinimo, ugdymosi ir saviraiškos, laisvalaikio ir kūrybos poreikius, sudarant sąlygas laisvos, kūrybiškai mąstančios, pilietiškai brandžios, nuolat besimokančios ir atsakingos asmenybės vystymui (si), skatinti kūrybiškumą, skatinti harmoningos asmenybės augimą, padėti ugdytiniams integruotis į nuolat besikeičiančią visuomenę ir ją keisti, suvokti šiuolaikinį pasaulį, įgyti kultūrinę bei socialinę kompetenciją ir būti savarankišku, veikliu, atsakingu žmogumi, norinčiu ir gebančiu nuolat mokytis bei kurti savo ir bendruomenės gyvenimą.

***Filosofija.*** Švietimas, socializacija – asmens, visuomenės ir valstybės ateities kūrimo būdas, todėl gerai organizuotas vaikų ir jaunimo neformalus ugdymas ir laisvalaikio užimtumas yra būtina jaunosios kartos socializavimo(si) sąlyga, o taip pat ir veiksminga nusikalstamumo prevencija. Svarbus jauno žmogaus pasiruošimas sąmoningam ir atsakingam dalyvavimui visuomenės gyvenime (Kernytė, 2004).

***Vertybės:***

* Kiekvienas žmogus turi teisę ir galimybę būti tuo, kuo gali ir nori būti.
* Atvirumas kaitai, ieškojimams ir naujovėms.
* Atsakomybė už savo veiksmus ir poelgius, profesionalumo siekimas.
* Kūrybiškumas ir iniciatyva.
* Pagarba pagrįsti tarpusavio santykiai, geranoriškumas ir supratingumas, profesionalumo siekimas, demokratiškas valdymas.

Klubo „Jaunystė“ **strateginė kryptis** – modernios ir efektyvios neformaliojo švietimo įstaigos kūrimas.

 **Tikslai:**

 1.Tobulinti ugdymo procesą ir aplinką, užtikrinant ugdymo paslaugų kokybę.

 2. Plėtoti klubo viešuosius ryšius, stiprinant klubo įvaizdį.

**Uždaviniai:**

 1. Sukurti ir plėtoti kokybiškas ugdymo programas.

 2. Tobulinti mokytojų profesinę kompetenciją.

 3. Sukurti saugią ir estetišką ugdymo (-si) aplinką.

 4. Viešinti klubo veiklą ir plėtoti klubo viešuosius ryšius.

**VIII. STRATEGIJOS TIKSLŲ IR UŽDAVINIŲ ĮGYVENDINIMAS**

**VEIKLOS PLANAVIMAS**

|  |  |  |  |  |  |  |
| --- | --- | --- | --- | --- | --- | --- |
| **Tikslas** | **Uždavinys** | **Veikla** | **Rodiklių apibrėžimas** | **Rodiklių reikšmės** | **Veiklos aprašymas** | **Atsakingas asmuo** |
| **2017** | **2018** | **2019** | **2020** | **2021** |
| 1. Tobulinti ugdymo procesą ir aplinką, užtikrinant ugdymo paslaugų kokybę. | Sukurti ir plėtoti kokybiškas ugdymo programas. | Parengti metinę klubo veiklos programą. | Metinė klubo veiklos programa. | 1 | 1 | 1 | 1 | 1 | Klubo direktorius iki rugsėjo 1 d. kartu su darbo komanda parengs metinę veiklos programą, pedagogų taryboje vyks aptarimas ir koregavimas. Klubas dirbs pagal šią, direktoriaus įsakymu patvirtintą programą. | Klubo direktorius, Pedagogų taryba |
|  |  | Parengti būrelių vadovų veiklos programas | Metinių būrelių vadovų programų ir teminių planų skaičius. | 3 | 3 | 4 | 4 | 5 | Iki spalio 1 d. kiekvienas vadovas parengs po 1 ateinančių mokslo metų programą ir teminius planus. Programos bus aptariamos pedagogų taryboje ir patvirtintos direktoriaus įsakymu. Mokslo metų eigoje pedagogai vadovausis šiais planais. | Būrelių vadovai, Pedagogų taryba |
|  |  |  | Metinis klubo renginių planas | 1 | 1 | 1 | 1 | 1 | Metinis klubo renginių planas parengtas iki lapkričio 1 d. atsižvelgiant į metines vadovų programas ir į bendruomenės poreikius. | Direktorius, Pedagogų taryba  |
|  |  | Organizuoti klubo savivaldos veiklą. | Klubo tarybos ir Pedagogų tarybos susirinkimų skaičius (2 per metus arba pagal poreikį) | 2 | 2 | 2 | 2 | 2 | Susirinkimų metu vyks pasitarimai, sprendimų priėmimai, finansavimo paskirstymas ir kontrolė kiti klubui svarbiausi klausimai. | Klubo taryba, Pedagogų taryba |
| **ŽMOGIŠKIEJI IŠTEKLIAI** |
| **Tikslas** | **Uždavinys** | **Veikla** | **Rodiklių apibrėžimas** | **Rodiklių reikšmės** | **Veiklos aprašymas** | **Atsakingas asmuo** |
| **2017** | **2018** | **2019** | **2020** | **2021** |
| 1. Tobulinti ugdymo procesą ir aplinką, užtikrinant ugdymo paslaugų kokybę. | Tobulinti mokytojų profesinę kompetenciją | Klubo pedagogų dalyvavimas kvalifikacijos tobulinimo ir teorinių žinių gilinimo kursuose, seminaruose, konferencijose. | Pedagogų skaičius | 1 | 1 | 2 | 2 | 3 | Klubo pedagogai dalyvauja kvalifikacijos kėlimo mokymuose, gilina bendrąsias ir dalykines kompetencijas, lavina įgūdžius, susipažįsta su inovatyviais ugdymo metodais ir priemonėmis. | Direktorius, klubo pedagogai |
|  |  | Suorganizuoti seminarą tema „IT irkūrybiškumo ugdymo strategijų panaudojimogalimybės folkloro, dailės, piešimo pamokose“. | Pedagogų skaičius | 3 | 3 | 4 | 4 | 5 | Klubo pedagogai dalyvauja seminare, kurio tema aktuali ir reikalinga jų vykdomoms ugdymo programoms. Pedagogai susipažįsta su naujais metodais, priemonėmis, dalinasi idėjomis, siekia tobulinti ugdymo procesą. | Klubo pedagogai |
|  |  | Organizuoti neformaliojo ugdymo veiklų aptarimą ir analizavimą. | Dalyvausiančių pedagogų skaičius. | 3 | 3 | 4 | 4 | 5 | Organizuojami neformaliojo ugdymo veiklų aptarimas ir analizavimas padės klubo pedagogams savarankiškai įvertinti savo ugdymo metodiką, kryptingai tobulėti bei siekti kuo efektyvesnio ugdymo proceso. | Klubo pedagogai |
| **DARBO IR UGDYMO PROCESO ORGANIZAVIMAS** |
| **Tikslas** | **Uždavinys** | **Veikla** | **Rodiklių apibrėžimas** | **Rodiklių reikšmės** | **Veiklos aprašymas** | **Atsakingas asmuo** |
| **2017** | **2018** | **2019** | **2020** | **2021** |
| 1. Tobulinti ugdymo procesą ir aplinką, užtikrinant ugdymo paslaugų kokybę. | Sukurti ir plėtoti kokybiškas ugdymo programas. | Organizuoti ugdymo procesą ir didinti programų skaičių. | Klube vykdomų programų skaičius | 3 | 3 | 4 | 4 | 5 | Sudarytos veiklos pasirinkimo galimybės, atsižvelgiant į paklausą Žvėryno mikrorajone, skirtos kūrybiškumo ir kitų kompetencijų ugdymui. | Direktorius, klubo pedagogai |
|  |  |  | Iš biudžeto apmokamų būrelių veiklai skiriamų pedagoginių valandų skaičius. | 30 kontaktinių valandų | Klubo galimybes stipriai riboja jau ilgą laiką nekintantis kontaktinių valandų skaičius. | Direktorius |
|  |  | Analizuoti duomenis apie ugdytinius, siekiant sukurti efektyvias ugdymo programas | Sudarytų sutarčių skaičius. (Planuojamas sutarčių skaičius). | 97 | 110 | 110 | 120 | 130 | Mokslo metų pradžioje sudarytų neformaliojo ugdymo sutarčių skaičius. | Direktorius |
|  |  |  | Nuolatinių ugdytinių skaičius. (Siekiamas skaičius). | 90 | 100 | 100 | 110 | 120 | Mokslo metų eigoje nuolat vyksta ugdytinių skaičiaus kaita. Nuolatinis ugdytinių skaičius nurodo likusį ugdytinių skaičių, po mokslo metų eigoje nutrauktų sutarčių. | Direktorius |
|  |  |  | Ugdytinių amžius | 3–29 m. | Vaikų ir jaunimo klube „Jaunystė“ priimami vaikai ir jaunuoliai nuo 3–29 m., sudarant galimybę lankyti užsiėmimus savo amžiaus grupėje. | Klubo pedagogai |
|  |  |  | Grupių skaičius | 7 | 7 | 8 | 8 | 9 | Piešimo būrelis – 2 grupės, folkloras – 2 grupės, dailės būrelis – 2 grupės. Ugdytiniai į grupes skirstomi pagal amžių, pasiekimų lygį ir veiklos specifiką.  | Klubo pedagogai |
| 1 .Tobulinti ugdymo procesą ir aplinką, užtikrinant ugdymo paslaugų kokybę. | Sukurti ir plėtoti kokybiškas ugdymo programas. | Tobulinti teikiamų paslaugų kokybę, optimizuoti ugdymo procesą ir gerinti ugdymo aplinką bendradarbiaujant su klubo bendruomene, atsižvelgiant į pastabas ir siūlymus. | Ataskaitinis susirinkimas | 1 | 1 | 1 | 1 | 1 | Ataskaitinis susirinkimas vyks gegužės mėnesio pabaigoje, jame dalyvaus klubo bendruomenė. Dalyvaujančių prašoma išsakyti savo pastabas, nuomonę apie klubo veiklą, pateikti siūlymus. | Direktorius, klubo pedagogai |
|  |  | Organizuoti kultūrinę pažintinę veiklą. | Kūrybinių vasaros stovyklų, plenerų organizavimas gabiems ir motyvuotiems vaikams ir jaunuoliams. | 1 | 1 | 1 | 1 | 1 | Į keliones vyks daugiausiai pastangų dedantys ir iniciatyvūs ugdytiniai. | Direktorius, klubo pedagogai |
|  |  |  | Profesionalių menininkų parodų, koncertų organizavimas. | 1 | 1 | 2 | 2 | 2 | Suteikiama galimybę klubo ugdytiniams susipažinti su profesionalių menininkų veikla, pasiekimais. Vaikai ir jaunuoliai motyvuojami bei turi galimybę turiningai praleisti laiką. | Direktorius, klubo taryba |
|  |  |  | Klubo solistų, kolektyvų koncertinės veiklos, dailės parodų organizavimas, meninių akcijų iniciavimas, susitikimų su žymiais menininkais kūrimas. | 1 | 2 | 2 | 3 | 3 | Vaikams ir jaunuoliams suteikiamos galimybės parodyti savo įgūdžius, smagiai praleisti laiką, tobulinti savo įgūdžius bei plėsti žinias. | Direktorius, klubo pedagogai |
|  |  | Teikti mokesčio lengvatas | 100 % atleistų nuo mokesčio už ugdymą socialiai remtinų vaikų skaičius. | 4 | 4 | 8 | 10 | 10 | Socialiai remtinų vaikų sąrašas bus patvirtintas direktoriaus įsakymu. 100 proc. nuolaida teikiama vadovaujantis Vilniaus miesto savivaldybės nustatyta tvarka | Direktorius |
|  |  | Puoselėti klubo tradicijas ir kurti naujas. | Tradicinių sezoninių švenčių skaičius | 4 | 4 | 4 | 4 | 4 | Rengsime tradicines šventes, kurios taps įstaigos kultūros dalimi. | Direktorius, pedagogų taryba |
|  |  |  | Atvirų durų dienos | 1 | 1 | 1 | 1 | 1 | Kiekvienais metais rengiamos atvirų dienų dienos suteiks galimybę tėvams bei vaikams, dar nelankantiems klubo, susipažinti su klubo veikla, vykdomais būreliais. Klubą lankančių ugdytinių tėvams pristatoma būrelių veikla, teikiama informacija apie vaikų pažangumą ir pasiekimus. Suteikiama galimybė vertinti būrelių veiklą, reikšti nuomones, pastabas, pageidavimus. | Direktorius, klubo pedagogai |
| 1. Tobulinti ugdymo procesą ir aplinką, užtikrinant ugdymo paslaugų kokybę. | Sukurti saugią ir estetišką ugdymo (- si) aplinką. | Sudaryti prioritetinio poreikio ugdymo priemonių įsigijimo planą ir jį vykdyti | Priemonių įsigijimo planų skaičius | 1 | 1 | 1 | 1 | 1 | Kiekvienais metais sudaromas prioritetinių ugdymo priemonių įsigijimo planas padės racionaliai įsigyti pačias reikalingiausias prekes, apgalvoti finansines išlaidas ir priimti optimaliausius sprendimus. | Direktorius, klubo taryba |
|  |  |  | Muzikos instrumentų atnaujinimas | 1 | 1 | 2 | 2 | 2 | Atnaujinti muzikos instrumentai suteiks galimybę ugdytiniams išbandyti daugiau galimybių, atrasti save. | Direktorius, klubo taryba |
|  |  | Įrengti patalpų vėdinimo sistemą, siekiant patalpų atitikimo higienos normoms. | Vėdinimo sistemos įrengimas | - | - | - | 1 | - | Įrengta vėdinimo sistema leis atitikti higienos normų keliamus reikalavimus. | Direktorius |
|  |  | Renovuoti dailės studiją. | Renovacijos darbai dailės studijai | - | - | 1 | - | - | Renovuota dailės studija klubo aplinką pavers jaukesne, malonesne kūrybiniam darbui. | Direktorius |
|  |  | Bendrų klubo erdvių gerinimas. | Langų tvarkymas arba naujų sudėjimas | - | - | - | - | 1 | Klubo langų būklės gerinimas pagerins bendrą patalpų būklę, padės lengviau išlaikyti šilumą. | Direktorius |
| **BENDRADARBIAVIMAS IR ATSTOVAVIMAS** |
| **Tikslas** | **Uždavinys** | **Veikla** | **Rodiklių apibrėžimas** | **Rodiklių reikšmės** | **Veiklos aprašymas** | **Atsakingas asmuo** |
| **2017** | **2018** | **2019** | **2020** | **2021** |
| 2. Plėtoti klubo viešuosius ryšius, stiprinant klubo įvaizdį. | Viešinti klubo veiklą ir plėtoti klubo viešuosius ryšius. | Užmegzti naujus ryšius su socialiniais partneriais. | Planuojamos pasirašyti naujos bendradarbiavimo sutartys su naujais partneriais | 1 | 1 | 2 | 2 | 3 | Kartu su socialiniais partneriais organizuojami renginiai, kuriami bendri projektai, dalinamasi gerąja patirtimi, informacija, idėjomis, metodine medžiaga. | Direktorius |
|  |  | Dalintis gerąja patirtimi, idėjomis. | Susitikimuose su kitų vaikų ir jaunimo klubų atstovais, partneriais dalyvausiančių pedagogų skaičius | 2 | 2 | 3 | 3 | 3 | Organizuojami susitikimai su kolegomis iš kitų vaikų ir jaunimo klubų bei partneriais, dalyvaujama susitikimuose. Jų metu dalinamasi informacija, idėjomis, organizuojami bendri projektai, renginiai, akcijos. | Direktorius, klubo pedagogai, klubo taryba |
|  |  |  | Metodinių išvykų į kitų rajonų klubus organizavimas ir pedagogų, vyksiančių į susitikimus, skaičius | 2 | 2 | 2 | 2 | 2 | Metodinių išvykų metu pedagogai artimiau susipažins su kitų klubų darbu, pasisems naujų idėjų, dalinsis gerąja patirtimi, kuri padės patobulinti ugdymo procesą. | Klubo pedagogai |
|  |  | Atstovauti klubą renginiuose. | Miesto respublikinių ir tarptautinių renginių skaičius, kuriuose viešinamas klubas | 1 | 1 | 1 | 2 | 2 | Klubo nariai atstovaus klubą konkursuose, festivaliuose, projektuose, miesto šventėse. | Direktorius, klubo pedagogai |
|  |  | Plėtoti klubo veiklą atsižvelgiant į Žvėryno bendruomenės poreikius | Neformaliojo ugdymo poreikio tyrimų skaičius Žvėryno mokyklose | - | 1 | 1 | 1 | 1 | Atliktas tyrimas prieš kiekvienus mokslo metus padės išsiaiškinti vietos bendruomenės neformaliojo ugdymo poreikį bei nustatyti būsimų mokslo metų kryptis ir tikslus. Atliekamas tyrimas padės didinti neformaliojo ugdymo prieinamumą. | Direktorius, klubo taryba |
|  |  | Organizuoti renginius Žvėryno bendruomenei. | Renginių skaičius | 1 | 1 | 1 | 1 | 1 | Žvėryno bendruomenei skirti renginiai sukurs stipresnį bendruomenės ryšį, išsamiau supažindins su klubo veikla, padės pritraukti daugiau naujų ugdytinių, socialinių partnerių. | Direktorius, klubo taryba |
| **FINANSINIŲ IŠTEKLIŲ VALDYMAS** |
| **Tikslas** | **Uždavinys** | **Veikla** | **Rodiklių apibrėžimas** | **Rodiklių reikšmės** | **Veiklos aprašymas** | **Atsakingas asmuo** |
| **2017** | **2018** | **2019** | **2020** | **2021** |
| 1. Tobulinti ugdymo procesą ir aplinką, užtikrinant ugdymo paslaugų kokybę. | Sukurti saugią ir estetišką ugdymo (- si) aplinką. | Paskirstyti klubo biudžetą. | Bendros klubo lėšos, gaunamos iš visų šaltinių, Eur. | 40 900 | 41300 | 4130 | 41400 | 41400 | Duomenys pateikiami remiantis 2017 m. biudžeto duomenimis. | Direktorius |
|  |  |  |  |  |  |  |  |  |  |  |
|  |  |  | Biudžetinės (aplinkos lėšos) iš Vilniaus miesto savivaldybės, Eur | 38 100 | 38 100 | 38 100  | 38 100 | 38 100 | Paskirstyti klubui skiriamas biudžetines lėšas užtikrinant sėkmingą klubo veiklą.  | Direktorius |
|  |  |  | Lėšos už papildomą ugdymą (tėvų mokestis už būrelius), Eur | 2800 | 3200 | 3200 | 3300 | 3300 | Suplanuoti už ugdymą surinktų lėšų panaudojimą. Lėšos bus skiriamos veiklos priemonėms įsigyti, veiklos plėtrai vystyti bei kitoms klubo reikmėms. | Direktorius |
| **VEIKLOS VIEŠINIMAS IR PRISTATYMAS** |
| **Tikslas** | **Uždavinys** | **Veikla** | **Rodiklių apibrėžimas** | **Rodiklių reikšmės** | **Veiklos aprašymas** | **Atsakingas asmuo** |
| **2017** | **2018** | **2019** | **2020** | **2021** |
| 2. Plėtoti klubo viešuosius ryšius, stiprinant klubo įvaizdį.  | Viešinti klubo veiklą viešojoje ir elektroninėje erdvėse. | Sukurti klubo viešinimo sistemą | Viešinimo strategija | 1 | - | - | - | - | Numatyti klubo veiklos viešinimo galimybes ir priemones ir jomis vadovautis. | Direktorius, pedagogų taryba |
|  |  | Skleisti vaizdinę informaciją. | Reklaminiai informaciniai lankstinukai | 1 | 1 | 1 | 1 | 1 | Mokyklose ir darželiuose Žvėryno mikrorajone platinsime informacinius lankstinukus supažindinančius su klubo veikla | Direktorius, klubo pedagogai |
|  |  | Įtraukti tėvus į klubo veiklą, tikslų įgyvendinimą, veiklos tobulinimo procesą | Sudaryta aktyviausių klubo ugdytinių tėvų grupė  | 1 | 1 | 1 | 1 | 1 | Ugdytinių tėvai informuojami apie klubo planus, vaikų pasiekimus, internetu pateikiama aktuali informaciją. Tėvai kviečiami padėti priimant sprendimus, svarbius vaikų ugdymui, išreikšti nuomonę, įvertinti veiklą. | Direktorius, klubo pedagogai |
|  |  | Tobulinti klubo informavimo sistemą. | Sukurti klubo interneto puslapį | 1 | - | - | - | - | Sukurtas klubo interneto puslapis suteiks galimybę pasiekti platesnę tikslinę auditoriją, išsamiau informuoti visuomenę apie klubo teikiamas paslaugas. Interneto puslapis reguliariai atnaujinamas. | Direktorius |
|  |  | Viešinti klubo veiklą žiniasklaidoje | Informacinių klubo veiklą pristatančių pranešimų rengimas | 1 | 1 | 1 | 1 | 1 | Klubo veiklą pristatantys pranešimai padės plačiau informuoti visuomenę apie klubo veiklą, pritraukti naujų ugdytinių. | Direktorius |

Klubo 2017–2021 metų strateginį planą rengė direktoriaus patvirtinta darbo grupė. Jos pasiūlymus pedagogai svarstė pedagogų ir klubo tarybos posėdžiuose. Strateginio plano projektas buvo aptariamas viešai ir atvirai.

Siekiant, kad klubo 2017– 2021 metų strategijos įgyvendinimo plane numatytos priemonės būtų sėkmingai įgyvendintos ir veiksmingos, bus vykdoma veiklos stebėsena ir analizė, atliekamas įsivertinimas, vykdoma strategijos idėjų sklaida klubo bendruomenėje. Stebėsenos rezultatai bus pagrindas strateginėms nuostatoms tikslinti ir koreguoti. Įvertinant vidaus ir išorės pokyčius, strategija svarstoma ir tobulinama kasmet.

|  |  |  |  |
| --- | --- | --- | --- |
| Eil. Nr. | Veiksmas | Atsakingas | Data |
| 1. | Strateginio plano įgyvendinimo analizė | Direktorius, Strateginio plano įgyvendinimo stebėsenos grupė | 2017 m. lapkritis2018 m. lapkritis2019 m. lapkritis2020 m. lapkritis2021 m. lapkritis |
| 2. | Strateginio plano koregavimas | Direktorius, pedagogų taryba | 2018 m. gruodis2019 m. gruodis2020 m. gruodis2021 m. gruodis |
| 3. | Strateginio plano įgyvendinimo ataskaita | Direktorius, darbo grupė | 2021 m. lapkritis |

**3 lentelė.** Strateginio plano įgyvendinimo kontrolės grafikas

\_\_\_\_\_\_\_\_\_\_\_\_\_\_\_\_\_\_\_\_\_\_\_